Monia suomalaisia sosiaalisen median käyttäjiä Traditional Britain Groupin päivitykseen ilmestyneet pöyristyneet kommentit taas huvittivat.

Hivpointin nuorille suunnattu seksuaalikasvatusesite on herättänyt Britanniassa keskustelua.

Toisin kuin konservatiivijärjestö väittää, alakoululaisten sijaan esite on suunnattu yläkoululaisille.

Hivpointin mukaan esitteen tarkoitus on ehkäistä seksitauteja ja kertoa suhteiden ja seksitapojen moninaisuudesta.

Brittiläinen konservatiivijärjestö on tuohtunut Hivpointin nuorille suunnatun seksuaalikasvatuksen esitteen kuvituksesta. JUSTWEARIT.FI/FACEBOOK

" Suomalaisen alakoulun seksuaalikoulutuksen kirja " , britannialainen äärikonservatiivijärjestö Traditional Britain Group kirjoittaa sosiaalisessa mediassa jakotekstiksi kuvalle, joka on napattu suomalaisen Hivpointin nuorisotyön Just wear itin Seksiä on monenlaista -esitteestä.

Järjestön Facebook-jaossa näkyvällä esitteen sivulla on kaksi kuvaa: toisessa valkoinen punatukkainen nainen harrastaa seksiä lippispäisen tummaihoisen miehen kanssa ja toisessa kuvassa rakastelee kaksi sinitukkaista valkoista miestä.

Sekös sai brittikonservatiivit some-raivon valtaan. Sunnuntaina jaettuun päivitykseen oli kertynyt tiistai-iltaan mennessä yli kaksisataa raivostuneen ja itkevän naaman reaktiota. Saatetekstissä varoitellaan, ettei kuvien alkuperäislähde sovi heikkovatsaisille.

Myös kommentteja on kertynyt valtava määrä. Esitettä syytetään " perverssiksi propagandaksi " ja liberaaleja " yhteiskunnan syöväksi " .

- Mannerheimin miettii varmasti, että tämänkö vuoksi hän taisteli, yksi kommentoija kirjoittaa surullisten hymiöiden saattelemana.

- Hirviömäistä ja häpeällistä, kirjoittaa toinen.

Traditional Britain Group kertoo sivuillaan, että Britanniaan on toisen maailmansodan jälkeen kohdistettu vakavia hyökkäyksiä maan kulttuuria, perintöä ja perustuslakia vastaan. Järjestön mukaan poliittinen korrektius ja pakotettu monikulttuurisuus ovat vesittäneet " rikkaan kansakunnan luonteen " .

- Britannialle on olemassa vaihtoehto. Vastarinta alkaa nyt, järjestö päättää kuvaustekstinsä verkkosivuillaan.

Kuvat kertovat moninaisuudesta

Hivpointin nuorten työn suunnittelija Maria Oinonen sanoo, että seksuaalikasvatus saa ajoittain arvostelua osakseen.

- Suomessakin voi olla esimerkiksi uskonnollisia lahkoja, jotka ovat perinteisen ajattelun kannalla. Seksuaalikasvatus ymmärretään usein väärin niin, että se on seksin opettamista. Sitähän se ei ole, vaan annamme tietoa, jonka avulla nuoret voivat tehdä omia ratkaisujaan seksielämänsä suhteen.

Pääasiassa esite on saanut Oinosen mukaan hyvää palautetta niin järjestöiltä, opettajilta, nuoriso-ohjaajilta kuin nuorilta itseltään. Esitteelle löytyy puolustajia myös Traditional Britain Groupin päivityksessä. Kuvien kirvoittamien raivoreaktioiden ja itkun lisäksi päivityksessä on kymmeniä tykkäyksiä. Niistä löytyy hyvin paljon suomalaisia nimiä.

Monet suomalaiset ovat ilmestyneet päivitykseen hihittelemään raivostuneille brittikommenteille ja Traditional Britain Groupin päivitys on levinnyt Suomessakin sosiaalisessa mediassa.

Osa kommentoijista ihmettelee, mikä ihme esitteen kuvissa on vikana todeten, että ainakaan seksuaalikasvatuksessa ei syrjitä ketään sukupuolen tai seksuaalisen suuntautumisen vuoksi.

- Olemme halunneet, että kuvissa näkyy ihmisten, suhteiden ja seksitapojen moninaisuus. Sen on tarkoitus ravisuttaa perinteistä seksuaalikasvatusmateriaalia ja olla ajan hengessä mukana. Monista tutkimuksista ja kouluterveyskyselyistä saatava tieto pohjautuu vielä hyvin heteronormatiiviseen ja yhdyntäkeskeiseen ajatteluun, Oinonen sanoo.

Tärkeintä ehkäistä tauteja

Maria Oinosen mukaan esitteen keskeisin tarkoitus on kertoa, missä seksitavoissa taudit voivat tarttua ja miten niitä voi ehkäistä.

- Meiltä kysytään usein nuorten seksuaalineuvonta-chatissä, mitä joku asia tarkoittaa ja miten toimia erilaisissa seksitilanteissa. Nuoret etsivät tiedon joka tapauksessa jostain. On parempi, että he saavat asiallisesta lähteestä luotettavaa tietoa kuin että he etsivät saman asian vaikka pornosta.

Oinonen oikaisee myös Traditional Britain Groupin virheellisen tiedon, että kyseessä olisi alakoululaisten oppikirja.

- Se on tarkoitettu sen ikäisille kun seksuaalikasvatusta annetaan Suomen kouluissa. Asiaa käsitellään pääasiassa yläkoulussa seitsemännellä, kahdeksannella ja yhdeksännellä luokalla. Toki ikää ei ole rajattu. Jos kiinnostus alkaa aikaisemmin, kuten monilla alkaa, totta kai annamme tietoa.

Seksiä on monenlaista -esitteessä on kaikkiaan 15 kuvaa. Kuvien tarkoitus on kertoa ihmisten, suhteiden ja seksitapojen moninaisuudesta. JUSTWEARIT.FI

Anaaliseksiä esittävä kuvitus herätti närää äärikonservatiivisessa brittijärjestössä. JUSTWEARIT.FI

Ehkäisystä: osaatko käyttää kondomia varmasti oikein?